[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.7.2008

COM(2008) 401 τελικό

2008/0152 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί συστήματος κοινοτικού οικολογικού σήματος

(υποβληθείσα από την Επιτροπή) {SEC(2008) 2118} {SEC(2008) 2119}

ΑΙΤΙΟΛΟΓΙΚΗ ΕΚΘΕΣΗ

1. Περιεχόμενο της προτασης

1.1. Στόχος

Γενικός στόχος του παρόντος κανονισμού είναι να ενθαρρύνει την αειφόρο παραγωγή και κατανάλωση προϊόντων και την αειφόρο παροχή και χρήση υπηρεσιών, καθορίζοντας σημεία αναφοράς για τις καλές περιβαλλοντικές επιδόσεις των προϊόντων και υπηρεσιών με βάση τα κορυφαία της αγοράς. Το λογότυπο του οικολογικού σήματος αναμένεται να προβάλλει, κατευθύνοντας τους καταναλωτές προς αυτά, τα προϊόντα και τις υπηρεσίες που ανταποκρίνονται στα εν λόγω σημεία αναφοράς σε σύγκριση με άλλα της ίδιας κατηγορίας.

Τα σημεία αναφοράς θα χρησιμοποιηθούν επίσης για την ανάπτυξη και εφαρμογή άλλων μέσων περιβαλλοντικής πολιτικής σε περιπτώσεις όπου είναι σκόπιμο να εξασφαλιστεί συνέπεια στην ενιαία αγορά, όπως για τον καθορισμό περιβαλλοντικών κριτηρίων προς χρήση από τους αγοραστές του Δημοσίου και για τη διατύπωση συστάσεων σχετικά με πιθανά μελλοντικά ελάχιστα πρότυπα για προϊόντα.

1.2. Γενικό πλαίσιο

Σύμφωνα με το άρθρο 20 του κανονισμού για το οικολογικό σήμα[1], το σύστημα οικολογικού σήματος της Ευρωπαϊκής Ένωσης (ΕΕ), το οποίο θεσπίστηκε το 1992, πρέπει να επανεξεταστεί και, στη συνέχεια, η Επιτροπή οφείλει να προτείνει κατάλληλες τροποποιήσεις του κανονισμού. Όπως επισημαίνεται σε διάφορες εκθέσεις που δημοσιεύθηκαν από τον Ευρωπαϊκό Οργανισμό Περιβάλλοντος και άλλους φορείς, η κατάσταση του περιβάλλοντος εμπνέει ολοένα μεγαλύτερη ανησυχία. Στο πλαίσιο αυτό, η πλανητική υπερθέρμανση αποτελεί απλώς ένα – και το πρωτεύον σήμερα – μεταξύ πολλών ζητημάτων, όπως είναι η βιοποικιλότητα, η ρύπανση του ατμοσφαιρικού αέρα και των υδάτων και η καταστροφή του στρώματος του όζοντος.

Λεπτομερέστερη ανάλυση του πολιτικού ιστορικού και αιτιολόγηση της επιλογής του νομικού μέσου παρέχονται στην εκτίμηση επιπτώσεων.

1.3. Ισχύουσες κοινοτικές διατάξεις

Ο προτεινόμενος κανονισμός προορίζεται να αντικαταστήσει τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου της 17ης Ιουλίου 2000 περί αναθεωρημένου κοινοτικού συστήματος απονομής οικολογικού σήματος.

1.4. Συνέπεια με τις λοιπές πολιτικές και τους λοιπούς κανόνες

Η παρούσα πρόταση για σύστημα οικολογικού σήματος εντάσσεται πλήρως στο ευρύτερο πλαίσιο πολιτικής της Ευρωπαϊκής Επιτροπής για αειφόρο κατανάλωση και παραγωγή. Είναι αναγκαίο να μειωθούν οι αρνητικές επιπτώσεις των προτύπων κατανάλωσης και παραγωγής στο περιβάλλον, στην υγεία και στους φυσικούς πόρους. Η Επιτροπή αποδίδει μεγάλη προτεραιότητα στον καθορισμό γενικού πλαισίου για την ολοκληρωμένη εφαρμογή ενός συνδυασμού μέσων με στόχο τη μείωση των εν λόγω αρνητικών επιπτώσεων στο περιβάλλον, στην υγεία και στους φυσικούς πόρους. Όπως εξηγείται στην εκτίμηση επιπτώσεων, ένα πολυκριτηριακό οικολογικό σύστημα, διαπιστευμένο από τρίτους και βασιζόμενο στην "αντίληψη του κύκλου ζωής"[2] μπορεί να αποτελέσει σημαντικό στοιχείο ενός τέτοιου συνδυασμού μέσων πολιτικής για αειφόρο παραγωγή και κατανάλωση, ενώ η σημασία του συστήματος οικολογικού σήματος έχει ήδη τονιστεί σε προγενέστερα έγγραφα πολιτικής, όπως στην ανακοίνωση της Επιτροπής σχετικά με την ολοκληρωμένη πολιτική προϊόντων[3] και στο έκτο πρόγραμμα δράσης για το περιβάλλον[4].

2. Διαβουλεύσεις με τα ενδιαφερομενα μερη και εκτιμηση επιπτωσεων

2.1. Διαβουλεύσεις

Η διαδικασία επανεξέτασης του οικολογικού σήματος και εκτίμησης των επιπτώσεων άρχισε τον Φεβρουάριο του 2002 με την έναρξη μεγάλης κλίμακας μελέτης για την αξιολόγηση του οικολογικού σήματος[5]. Πέραν της επανεξέτασης, πραγματοποιήθηκαν διαβουλεύσεις με τα ενδιαφερόμενα μέρη, οι οποίες κορυφώθηκαν με δημόσια διαβούλευση μέσω του Διαδικτύου στις αρχές του 2007.

Τα αποτελέσματα των διαβουλεύσεων χρησιμοποιήθηκαν στην εκτίμηση επιπτώσεων και συνοψίζονται κατωτέρω.

2.2. Εκτίμηση επιπτώσεων

Δυνητικά οφέλη του συστήματος οικολογικού σήματος:

Σε μια ενιαία αγορά, η εύλογη κατεύθυνση είναι η κατάρτιση ενιαίας σειράς κατευθυντήριων γραμμών που θα αποτελούν το σημείο αναφοράς για την οικολογική αξιοπιστία των προϊόντων αντί της ύπαρξης διαφορετικών σημείων αναφοράς σε κάθε κράτος μέλος. Ένα σύστημα κοινοτικού επιπέδου διευκολύνει τις επιχειρήσεις που επιθυμούν να διαθέσουν στην αγορά της ΕΕ πιο "φιλοπεριβαλλοντικά" προϊόντα και συνεπάγεται ότι οι καταναλωτές, όπου κι αν βρίσκονται, μπορούν να αγοράζουν τα λεγόμενα πιο "πράσινα" προϊόντα, έχοντας την ασφαλή γνώση ότι αυτά ανταποκρίνονται σε κοινά περιβαλλοντικά κριτήρια. Το οικολογικό σήμα της ΕΕ είναι το μόνο επίσημο σύστημα που καλύπτει το σύνολο της εσωτερικής αγοράς – τα υφιστάμενα εθνικά ή περιφερειακά συστήματα οικολογικής σήμανσης καλύπτουν μόνο μέρος της.

Για να μπορούν τόσο οι καταναλωτές, όσο και οι αγοραστές του ιδιωτικού ή του δημόσιου τομέα να λαμβάνουν υπόψη περιβαλλοντικά κριτήρια όταν επιλέγουν προϊόντα και υπηρεσίες από την αγορά, είναι σημαντικό να έχουν εύκολη πρόσβαση σε κατανοητά και αξιόπιστα κριτήρια, ώστε να είναι σε θέση να διακρίνουν τα γνήσια "πράσινα" προϊόντα από τα ανταγωνιστικά τους. Τα οικολογικά σήματα μπορούν να διαδραματίσουν σημαντικό ρόλο σε κάθε δέσμη μέτρων που αποσκοπεί στην προώθηση της ανάπτυξης και των πωλήσεων πιο πράσινων προϊόντων. Αποτελούν σαφές σημείο αναφοράς για την αγορά, ενώ τα κριτήρια χορήγησής τους μπορούν, λόγου χάριν, να συμπεριλαμβάνονται και στις προκηρύξεις πράσινων δημοσίων συμβάσεων.

Επιτυχία του ισχύοντος συστήματος:

Από την αξιολόγηση και τις διαβουλεύσεις σχετικά με το οικολογικό σήμα προέκυψε ότι, στο μικροεπίπεδο, το σύστημα σημειώνει επιτυχία, διότι συμβάλλει στη βελτίωση των περιβαλλοντικών επιδόσεων των συμμετεχόντων οργανισμών. Από τις διαβουλεύσεις προέκυψε επίσης ότι η αρχική ιδέα που διαπνέει το σύστημα εξακολουθεί να είναι βάσιμη και σκόπιμη από την άποψη της πολιτικής της ΕΕ. Το οικολογικό σήμα της ΕΕ παρέχει στους καταναλωτές της ένα περιβαλλοντικό πιστοποιητικό που μπορούν να εμπιστευθούν και στις επιχειρήσεις τη δυνατότητα να χρησιμοποιούν μόνο ένα σήμα για την εμπορία των προϊόντων τους σε πανευρωπαϊκό ή παγκόσμιο επίπεδο.

Αποτελεί επίσης χρήσιμο δείκτη περιβαλλοντικών επιδόσεων και με άλλους τρόπους:

- Η μελέτη EVER[6] επιβεβαιώνει ότι τα κριτήρια χορήγησης του οικολογικού σήματος χρησιμοποιούνται ακόμη και από εταιρείες που δεν συμμετέχουν στο σύστημα, ενώ όσες από αυτές ρωτήθηκαν δήλωσαν σε ποσοστό πάνω από 50% ότι, έστω και αν δεν υποβάλλουν αίτηση για το σήμα, το χρησιμοποιούν για να μετρήσουν τις περιβαλλοντικές επιδόσεις τους.

- Σύμφωνα με την οδηγία για τον οικολογικό σχεδιασμό όσον αφορά τα προϊόντα που καταναλώνουν ενέργεια[7], κάθε προϊόν στο οποίο έχει απονεμηθεί οικολογικό σήμα θεωρείται αυτομάτως ότι συμμορφώνεται με τα μέτρα εφαρμογής.

- Τα κριτήρια χορήγησης του οικολογικού σήματος της ΕΕ χρησιμοποιούνται και στο πλαίσιο άλλων συστημάτων οικολογικού σήματος, όπως το αυστριακό και ο σκανδιναβικός κύκνος. Σε αμφότερα τα συστήματα αυτά, υιοθετήθηκαν αυτολεξεί, για ορισμένες από τις οικείες κατηγορίες προϊόντων, τα κριτήρια της ΕΕ.

Ωστόσο, παρά την πρόσφατη ανάπτυξη του συστήματος ως προς τον αριθμό των εταιρειών που κατέχουν άδεια χρήσης του σήματος, εξακολουθούν να υπάρχουν μόλις 26 θεσμοθετημένες κατηγορίες προϊόντων και περίπου 500 εταιρείες παραγωγής προϊόντων που φέρουν το οικολογικό σήμα. Η αξία των συνολικών πωλήσεων προϊόντων με οικολογικό σήμα υπερβαίνει το 1 δισ. ευρώ ετησίως, το οποίο αντιπροσωπεύει ένα πολύ μικρό τμήμα της δυνητικής αγοράς της ΕΕ.

Προτεινόμενη προσέγγιση:

Από την εκτίμηση επιπτώσεων προκύπτει ότι το ισχύον σύστημα δεν επιτυγχάνει τους στόχους του, επειδή το σήμα δεν είναι ευρέως γνωστό και έχει υιοθετηθεί σε μικρό βαθμό από τη βιομηχανία, λόγω υπέρμετρα γραφειοκρατικών διαδικασιών και διαχείρισης.

Κατόπιν αυτού, προτάθηκε η ακόλουθη δέσμη μέτρων για την τροποποίηση και απλούστευση του συστήματος:

- κατάστρωση του κανονισμού κατά τρόπο ώστε να εναρμονίζεται περισσότερο με τις υπόλοιπες δράσεις προώθησης της αειφόρου παραγωγής και κατανάλωσης·

- διεύρυνση του πεδίου εφαρμογής του σήματος·

- θέσπιση μέτρων για την ενθάρρυνση της εναρμόνισης με άλλα συστήματα οικολογικής σήμανσης·

- αύξηση των κατηγοριών προϊόντων / επιτάχυνση της εκπόνησης κριτηρίων·

- καθιέρωση υποδείγματος για τα έγγραφα κριτηρίων ώστε να είναι πιο εύχρηστα·

- ενσωμάτωση κατευθυντήριων γραμμών για πράσινες δημόσιες συμβάσεις στην εκπόνηση κριτηρίων·

- κατάργηση του ετήσιου τέλους και απλούστευση των διαδικασιών εκτίμησης·

- αξιολόγηση των αρμοδίων φορέων από ομοτίμους·

- τόνωση της προώθησης στην αγορά·

- πρόταση για υποχρεωτικά πρότυπα περιβαλλοντικών επιδόσεων των προϊόντων·

- απλούστευση των εγγράφων των κριτηρίων με επικέντρωση στις σημαντικότερες περιβαλλοντικές επιπτώσεις των προϊόντων, ενώ οι στόχοι τους θα παραμείνουν φιλόδοξοι.

Αναμενόμενα αποτελέσματα/στόχοι

Η παρούσα αναθεώρηση του οικολογικού σήματος της ΕΕ έχει ως στόχο να του προσδώσει τα ακόλουθα χαρακτηριστικά:

- Η ευρεία αναγνώριση, η σαφήνεια και η καλή φήμη στην ΕΕ-27 και παγκοσμίως. Το μεσοπρόθεσμο μέτρο της επιτυχίας πρέπει να είναι η αναγνώριση του οικολογικού σήματος από τους καταναλωτές και τις εταιρείες στο σύνολο της ΕΕ.

- Κριτήρια για προϊόντα και υπηρεσίες στα οποία το οικολογικό σήμα μπορεί να αποφέρει τα μεγαλύτερα οφέλη, ιδίως για κατηγορίες προϊόντων με σημαντικές περιβαλλοντικές επιπτώσεις και, συνεπώς, με μεγάλες δυνατότητες βελτίωσης (αύξηση των κατηγοριών προϊόντων από 25 σε 40 -50 έως το 2015).

- Πολύ περισσότερα προϊόντα με οικολογικό σήμα στα ράφια των καταστημάτων για να επιλέγουν οι καταναλωτές (μερίδιο αγοράς 10% για τις κατηγορίες προϊόντων που καλύπτει το σήμα).

- Έγγραφα κριτηρίων που είναι εύκολο να χρησιμοποιηθούν από τους αγοραστές του Δημοσίου.

- Ένα οικολογικό σήμα εναρμονισμένο σε πολύ μεγάλο βαθμό με άλλα διεθνή και εθνικά σήματα

- Ένα οικολογικό σήμα που οι εταιρείες μπορούν να αποκτήσουν με χαμηλό κόστος και μικρή προσπάθεια, ενώ οι στόχοι του παραμένουν φιλόδοξοι, ώστε να εξασφαλιστεί η αξιοπιστία του μεταξύ των καταναλωτών και των οικολογικών οργανώσεων.

3. Νομικά στοιχεια της προτασης

3.1. Νομική βάση

Η επιλογή του μέσου υπαγορεύθηκε σαφώς από εκτιμήσεις περιβαλλοντικής πολιτικής, όπως προβλέπει το άρθρο 175 της συνθήκης ΕΚ. Τα άρθρο αυτό έχει ήδη αποτελέσει τη νομική βάση του κανονισμού (ΕΚ) αριθ. 1980/2000 περί αναθεωρημένου κοινοτικού συστήματος απονομής οικολογικού σήματος.

3.2. Επικουρικότητα και αναλογικότητα

Η παρούσα πρόταση κανονισμού για το οικολογικό σήμα διαμορφώνει το πλαίσιο καθορισμού σημείων αναφοράς σε επίπεδο ΕΕ για τις καλές περιβαλλοντικές επιδόσεις των προϊόντων, με βάση τεχνικά κριτήρια. Στη συνέχεια, η πρόταση παρέχει ένα πλαίσιο ώστε οι εταιρείες που επιθυμούν να αποδείξουν ότι πληρούν τα κριτήρια να το πράττουν υπό την επίβλεψη των κρατών μελών.

3.3. Επιλογή μέσων

Με δεδομένη την ανάγκη ύπαρξης σαφών και κοινών κανόνων λειτουργίας του συστήματος σε ολόκληρη την Κοινότητα, είναι προφανής η επιλογή κανονισμού του Ευρωπαϊκού Κοινοβουλίου και του Συμβουλίου. Το ευρωπαϊκό σύστημα απονομής οικολογικού σήματος βασίζεται ανέκαθεν σε κανονισμούς (αριθ. 880/1992 και 1980/2000). Δεν έχει σημειωθεί μεταβολή των γενικών συνθηκών λειτουργίας του συστήματος που θα δικαιολογούσε αλλαγή του μέσου.

4. Δημοσιονομικές επιπτωσεις

Βλ. δημοσιονομικό δελτίο στο παράρτημα.

5. Συμπληρωματικές πληροφοριες

5.1. Απλούστευση

Με την παρούσα πρόταση τηρούνται οι σχετικές δεσμεύσεις που έχουν αναληφθεί βάσει του κυλιόμενου προγράμματος της Επιτροπής για την απλούστευση, βλ. έγγραφο COM (2008)33.

Δεν είναι δυνατόν να ποσοτικοποιηθούν οι συνολικές διοικητικές δαπάνες, συμπεριλαμβανομένων των δαπανών που συνεπάγεται για τις δημόσιες αρχές η διαχείριση του συστήματος, επειδή πρόκειται για προαιρετικό μέσο, όπου οι δαπάνες εξαρτώνται σε μεγάλο βαθμό από την υιοθέτησή του από τη βιομηχανία και από το συναφές κόστος της εποπτείας της αγοράς για την εξακρίβωση της συμμόρφωσης όσων χρησιμοποιούν το σήμα.

Είναι επίσης δυνατόν να εξεταστούν οι επιπτώσεις των μικροεπιλογών που προκρίθηκαν στις διοικητικές δαπάνες των επιμέρους διαδικασιών. Πρέπει επίσης να τονιστεί ότι, σύμφωνα με τον στενό ορισμό των διοικητικών δαπανών που έχει διατυπώσει η Επιτροπή, ο κανονισμός για το οικολογικό σήμα δεν επιβάλλει διοικητικές δαπάνες στις εταιρείες, δεδομένου ότι πρόκειται για προαιρετικό σύστημα, στο οποίο είναι ελεύθερες να συμμετάσχουν ή όχι.

Κατάστρωση του κανονισμού κατά τρόπο ώστε να εναρμονίζεται περισσότερο με τις υπόλοιπες δράσεις της Επιτροπής για την προώθηση της αειφόρου παραγωγής και κατανάλωσης σημαίνει τη δυνατότητα βελτίωσης των συνεργιών μεταξύ των διαφόρων μέσων άσκησης πολιτικής για τα προϊόντα και, συνεπώς, εναρμόνιση του πλαισίου των κριτηρίων. Με τον τρόπο αυτό θα μειωθεί η διοικητική επιβάρυνση των εταιρειών.

Θέσπιση μέτρων για την ενθάρρυνση της εναρμόνισης με άλλα συστήματα οικολογικής σήμανσης: Τα μέτρα εναρμόνισης είναι βέβαιο ότι μειώνουν τη διοικητική επιβάρυνση των εταιρειών που επιθυμούν να υποβάλουν αίτηση για περισσότερα του ενός οικολογικά σήματα. Εάν έχει ήδη χορηγηθεί ένα σήμα, οι δαπάνες δοκιμών μπορούν να μειωθούν έως και κατά 100%, δεδομένου ότι δεν θα απαιτούνται πρόσθετες δοκιμές ή επαλήθευση. Αυτή η ελάφρυνση της οικονομικής επιβάρυνσης ενδέχεται να ενδιαφέρει ιδιαίτερα τις μικρές και μεσαίες επιχειρήσεις.

Αύξηση των κατηγοριών προϊόντων / επιτάχυνση της εκπόνησης κριτηρίων: Η απλούστευση της διαδικασίας εκπόνησης κριτηρίων θα μειώσει τις δαπάνες όλων των εμπλεκομένων (συμμετοχή σε λιγότερες συνεδριάσεις), ενώ η αύξηση των κατηγοριών προϊόντων σαφώς συνοδεύεται από κάποιο κόστος.

Μία από τις πτυχές της επιλογής "τροποποίηση του συστήματος" συνίσταται στην παροχή της δυνατότητας να αξιοποιούνται ευκολότερα στο πλαίσιο του οικολογικού σήματος οι εργασίες άλλων, π.χ. των κρατών μελών για τα εθνικά τους σήματα, του Παγκόσμιου Δικτύου Οικολογικής Σήμανσης ή εργασίες στο πλαίσιο άλλων πρωτοβουλιών της Επιτροπής, όπως είναι η οδηγία για τα προϊόντα που καταναλώνουν ενέργεια και το νέο σχέδιο δράσης για την αειφόρο κατανάλωση και παραγωγή. Με τον τρόπο αυτό, θα εξοικονομηθούν χρόνος και χρήμα διότι θα αποφευχθεί η μονομερής εκπόνηση κριτηρίων χορήγησης του οικολογικού σήματος.

Καθιέρωση υποδείγματος για τα έγγραφα κριτηρίων ώστε να είναι πιο εύχρηστα: Η τυποποίηση των εγγράφων των κριτηρίων και η βελτίωση της ευχρηστίας τους συνεπάγονται μικρότερη διοικητική επιβάρυνση των εταιρειών και των φορέων-αγοραστών που χρησιμοποιούν τα κριτήρια στις τεχνικές προδιαγραφές.

Ενσωμάτωση κατευθυντήριων γραμμών για πράσινες δημόσιες συμβάσεις στην εκπόνηση κριτηρίων: Όπως αναφέρεται στο προηγούμενο σημείο, εάν χρησιμοποιούνται τα ίδια κριτήρια στις τεχνικές προδιαγραφές για τις συμβάσεις σε όλη την Ευρώπη, οι αναθέτουσες αρχές θα έχουν ευκολότερη πρόσβαση σε εναρμονισμένα σε επίπεδο ΕΕ κριτήρια και οι εταιρείες θα αντιμετωπίζονται ισότιμα. Επίσης, τα κράτη μέλη θα εξοικονομήσουν χρήματα, διότι τα ίδια κριτήρια θα μπορούν να χρησιμοποιούνται τόσο για την οικολογική σήμανση όσο και για τις δημόσιες συμβάσεις.

Κατάργηση του ετήσιου τέλους: Σήμερα, τα άμεσα έσοδα των αρμοδίων φορέων από την είσπραξη τελών ανέρχονται σε περίπου 1 εκατ. ευρώ ετησίως στην ΕΕ-27. Εάν καταργηθεί το τέλος, θα εκλείψουν αυτά τα άμεσα έσοδα, αλλά θα μειωθεί η διοικητική επιβάρυνση των εταιρειών. Για μία εταιρεία, η εξοικονόμηση διοικητικών πόρων μπορεί να φθάσει σε περίπου μισή ανθρωποημέρα ετησίως, προστιθέμενη στο όφελος της απαλλαγής από την υποχρέωση καταβολής ετήσιου τέλους. Για τα κράτη μέλη, η διοικητική επιβάρυνση λόγω της λειτουργίας του συστήματος θα παραμείνει αμετάβλητη, δεδομένου ότι οι εργασίες που απαιτούνται για τη διοίκηση και τη διενέργεια εκτιμήσεων και εξακριβώσεων βάσει του ισχύοντος συστήματος θα ισοδυναμούν με εκείνες που απαιτεί η εποπτεία της αγοράς σύμφωνα με τις νέες προτάσεις. Παρόλα αυτά, η απλούστευση των κριτηρίων προβλέπεται να συμβάλει στη μείωση των απαιτούμενων διοικητικών εργασιών.

5.2. Κατάργηση υφιστάμενης νομοθεσίας

Ο υφιστάμενος κανονισμός (ΕΚ) αριθ. 1980/2000 περί του οικολογικού σήματος θα καταργηθεί.

5.3. Ρήτρα επανεξέτασης/αναθεώρησης/λήξης ισχύος

Περιλαμβάνεται ρήτρα επανεξέτασης.

2008/0152 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί συστήματος κοινοτικού οικολογικού σήματος (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής[8],

τη γνώμη της Ευρωπαϊκής Οικονομικής και Κοινωνικής Επιτροπής[9],

τη γνώμη της Επιτροπής των Περιφερειών[10],

Αποφασίζοντας σύμφωνα με τη διαδικασία του άρθρου 251 της συνθήκης[11],

Εκτιμώντας τα ακόλουθα:

(1) Στόχος του κανονισμού (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος[12] ήταν να θεσπιστεί ένα προαιρετικό κοινοτικό σύστημα οικολογικής σήμανσης με σκοπό την προώθηση προϊόντων με μειωμένες περιβαλλοντικές επιπτώσεις σε όλη τη διάρκεια του κύκλου ζωής τους και την παροχή στους καταναλωτές επακριβών, μη παραπλανητικών και επιστημονικά τεκμηριωμένων πληροφοριών για τις επιπτώσεις των προϊόντων στο περιβάλλον.

(2) Η πείρα από την εφαρμογή του κανονισμού (ΕΚ) αριθ. 1980/2000 έδειξε ότι είναι ανάγκη να τροποποιηθεί το σύστημα κοινοτικού οικολογικού σήματος, ώστε να αυξηθεί η αποτελεσματικότητά του και να απλουστευθεί η λειτουργία του.

(3) Για να αποφευχθεί ο πολλαπλασιασμός των συστημάτων οικολογικής σήμανσης και να ενθαρρυνθεί η βελτίωση των περιβαλλοντικών επιδόσεων σε όλους τους τομείς στους οποίους οι περιβαλλοντικές επιπτώσεις είναι παράγοντας που επηρεάζει τις επιλογές των καταναλωτών, πρέπει να επεκταθεί η δυνατότητα χρήσης του κοινοτικού οικολογικού σήματος. Ωστόσο, είναι αναγκαίο να εξασφαλιστεί η σαφής διάκριση μεταξύ του παρόντος κανονισμού και του κανονισμού (ΕΚ) αριθ. 834/2007 του Συμβουλίου της 28ης Ιουνίου 2007 για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91[13].

(4) Το σύστημα κοινοτικού οικολογικού σήματος εντάσσεται στην κοινοτική πολιτική αειφόρου κατανάλωσης και παραγωγής, σκοπός της οποίας είναι η μείωση των αρνητικών επιπτώσεων της κατανάλωσης και της παραγωγής στο περιβάλλον, στην υγεία και στους φυσικούς πόρους. Το εν λόγω σύστημα προορίζεται να προωθεί, μέσω του οικολογικού σήματος, τα προϊόντα που χαρακτηρίζονται από υψηλό επίπεδο περιβαλλοντικών επιδόσεων. Προς τούτο, είναι σκόπιμο να προβλεφθεί ότι τα κριτήρια που πρέπει να πληρούν τα προϊόντα προκειμένου να φέρουν το οικολογικό σήμα θα βασίζονται στις βέλτιστες περιβαλλοντικές επιδόσεις οι οποίες έχουν επιτευχθεί από προϊόντα που κυκλοφορούν στην κοινοτική αγορά. Τα κριτήρια αυτά πρέπει να είναι εύκολα κατανοητά και εύχρηστα και, συνεπώς, να περιορίζονται στις σημαντικότερες περιβαλλοντικές επιπτώσεις των προϊόντων.

(5) Είναι σκόπιμο να μπορεί κάθε ενδιαφερόμενο μέρος να τίθεται επικεφαλής της εκπόνησης ή αναθεώρησης των κριτηρίων χορήγησης του οικολογικού σήματος, υπό τον όρο ότι τηρούνται κοινοί διαδικαστικοί κανόνες και ότι η διαδικασία συντονίζεται από την Επιτροπή. Για να εξασφαλιστεί η γενική συνοχή της κοινοτικής δράσης, ενδείκνυται επίσης να λαμβάνονται υπόψη στην εκπόνηση των κριτηρίων χορήγησης του οικολογικού σήματος οι πιο πρόσφατοι στρατηγικοί στόχοι της Κοινότητας στον τομέα του περιβάλλοντος, όπως είναι τα προγράμματα δράσης για το περιβάλλον, οι στρατηγικές για την αειφόρο ανάπτυξη και τα προγράμματα για την αντιμετώπιση της κλιματικής αλλαγής.

(6) Για να απλουστευθεί το σύστημα κοινοτικού οικολογικού σήματος και να μειωθεί η διοικητική επιβάρυνση την οποία συνεπάγεται η χρήση του σήματος, οι διαδικασίες εκτίμησης και εξακρίβωσης πρέπει να αντικατασταθούν από σύστημα καταχώρισης.

(7) Για να αυξηθεί η χρήση του οικολογικού σήματος και να μην βρίσκονται σε μειονεκτική θέση εκείνοι των οποίων τα προϊόντα πληρούν τα σχετικά κριτήρια, πρέπει να μειωθούν τα έξοδα χρήσης του οικολογικού σήματος.

(8) Λαμβανομένων υπόψη των απλουστευμένων διαδικασιών για τη χρήση του οικολογικού σήματος, ενδείκνυται να καθοριστούν οι όροι χρήσης του και – για να διασφαλιστεί η τήρηση των όρων αυτών – να επιβληθεί στους αρμόδιους φορείς η υποχρέωση να διενεργούν επαληθεύσεις και να απαγορεύουν τη χρήση του οικολογικού σήματος στις περιπτώσεις όπου δεν τηρούνται οι όροι χρήσης. Ενδείκνυται επίσης να υποχρεωθούν τα κράτη μέλη να καθορίσουν κανόνες για την επιβολή κυρώσεων σε περίπτωση παράβασης των διατάξεων του παρόντος κανονισμού και να εξασφαλίζουν την εφαρμογή τους.

(9) Είναι απαραίτητη η ευαισθητοποίηση του κοινού στο κοινοτικό οικολογικό σήμα μέσω ενεργειών προβολής, ώστε να αντιληφθούν οι καταναλωτές την έννοια του σήματος και να μπορούν να επιλέγουν με πλήρη επίγνωση.

(10) Για να διευκολυνθεί η εμπορία των προϊόντων που φέρουν οικολογικά σήματα σε εθνικό και κοινοτικό επίπεδο και να αποφευχθεί η πρόκληση σύγχυσης στους καταναλωτές, είναι επίσης απαραίτητο να ενισχυθεί η συνοχή μεταξύ του κοινοτικού και των εθνικών συστημάτων οικολογικού σήματος.

(11) Για να εξασφαλιστεί εναρμονισμένη εφαρμογή του συστήματος καταχώρισης, της εποπτείας της αγοράς και του ελέγχου της χρήσης του οικολογικού σήματος σε όλη την Κοινότητα, οι αρμόδιοι φορείς πρέπει να συμμετέχουν σε σύστημα αξιολόγησης από ομοτίμους.

(12) Τα αναγκαία μέτρα για την εφαρμογή του παρόντος κανονισμού πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[14].

(13) Ειδικότερα, πρέπει να εξουσιοδοτηθεί η Επιτροπή να θεσπίζει τα κριτήρια που οφείλουν να πληρούν τα προϊόντα, προκειμένου να φέρουν το οικολογικό σήμα, και να τροποποιεί τα παραρτήματα του παρόντος κανονισμού. Δεδομένου ότι πρόκειται για μέτρα γενικής εμβέλειας που έχουν ως αντικείμενο την τροποποίηση μη ουσιωδών στοιχείων του παρόντος κανονισμού, μεταξύ άλλων με τη συμπλήρωσή του με την προσθήκη νέων, μη ουσιωδών στοιχείων, τα μέτρα αυτά πρέπει να θεσπιστούν με την κανονιστική διαδικασία με έλεγχο που προβλέπεται από το άρθρο 5α της απόφασης 1999/468/ΕΚ.

(14) Συνεπώς, για λόγους σαφήνειας και ασφάλειας δικαίου, ο κανονισμός (ΕΚ) αριθ. 1980/2000 πρέπει να αντικατασταθεί από τον παρόντα κανονισμό.

(15) Πρέπει να προβλεφθούν κατάλληλες μεταβατικές διατάξεις για να εξασφαλιστεί η ομαλή μετάβαση από τον κανονισμό (ΕΚ) αριθ. 1980/2000 στον παρόντα κανονισμό.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο

Ο παρών κανονισμός ορίζει κανόνες για τη θέσπιση και την εφαρμογή του συστήματος κοινοτικού οικολογικού σήματος.

Άρθρο 2 Πεδίο εφαρμογής

Ο παρών κανονισμός εφαρμόζεται σε όλα τα αγαθά ή υπηρεσίες που προσφέρονται για διανομή, κατανάλωση ή χρήση στην κοινοτική αγορά, είτε επί πληρωμή είτε δωρεάν (εφεξής «προϊόντα»).

Όσον αφορά τα τρόφιμα, όπως αυτά ορίζονται στο άρθρο 2 κανονισμού (EK) αριθ. 178/2002 του Ευρωπαϊκού Κοινοβουλίου και του Συμβουλίου[15], εφαρμόζεται μόνο στα τρόφιμα που έχουν υποστεί επεξεργασία και στα προϊόντα αλιείας και υδατοκαλλιέργειας.

Άρθρο 3 Ορισμοί

Για τους σκοπούς του παρόντος κανονισμού, ισχύουν οι ακόλουθοι ορισμοί:

1. «κατηγορία προϊόντων»: ένα σύνολο αγαθών ή υπηρεσιών που εξυπηρετούν ανάλογους σκοπούς και είναι ομοειδή όσον αφορά τη χρήση και τον τρόπο με τον οποίο τα αντιλαμβάνονται οι καταναλωτές·

2. «καταναλωτής»: κάθε φυσικό ή νομικό πρόσωπο που αγοράζει ή παραλαμβάνει προϊόν από την αγορά είτε για χρήση ή κατανάλωση είτε για παραγωγή ή διανομή·

3. «περιβαλλοντικές επιπτώσεις»: κάθε μεταβολή στο περιβάλλον η οποία προκαλείται, εξ ολοκλήρου ή εν μέρει, από προϊόν κατά τη διάρκεια του κύκλου ζωής του·

4. «περιβαλλοντικές επιδόσεις»: το αποτέλεσμα της εκ μέρους του κατασκευαστή διαχείρισης των χαρακτηριστικών του προϊόντος που έχουν περιβαλλοντικές επιπτώσεις.

Άρθρο 4 Αρμόδιοι φορείς

1. Κάθε κράτος μέλος ορίζει τον ή τους φορείς που είναι υπεύθυνοι για την άσκηση των προβλεπόμενων στον παρόντα κανονισμό καθηκόντων (εφεξής «αρμόδιος φορέας» ή «αρμόδιοι φορείς») και εξασφαλίζει ότι λειτουργούν. Σε περίπτωση ορισμού περισσότερων του ενός αρμοδίων φορέων, τα κράτη μέλη καθορίζουν τις αρμοδιότητες του καθενός και τις εφαρμοστέες σε αυτούς απαιτήσεις συντονισμού.

2. Η σύνθεση των αρμοδίων φορέων εγγυάται την ανεξαρτησία και τη αμεροληψία τους, ενώ ο εσωτερικός κανονισμός τους εξασφαλίζει, αφενός διαφάνεια κατά την άσκηση των δραστηριοτήτων τους και, αφετέρου, τη συμμετοχή όλων των ενδιαφερομένων μερών.

Άρθρο 5 Συμβούλιο Οικολογικής Σήμανσης της Ευρωπαϊκής Ένωσης

1. Η Επιτροπή συνιστά Συμβούλιο Οικολογικής Σήμανσης της Ευρωπαϊκής Ένωσης (ΣΟΣΕΕ) και διορίζει τα μέλη του, τα οποία είναι αντιπρόσωποι των αρμοδίων φορέων που αναφέρονται στο άρθρο 4 και άλλων ενδιαφερομένων μερών. Το ΣΟΣΕΕ συμβάλλει στην εκπόνηση και την αναθεώρηση των κριτηρίων χορήγησης του οικολογικού σήματος καθώς και στην επισκόπηση της εφαρμογής του συστήματος κοινοτικού οικολογικού σήματος. Παρέχει επίσης στην Επιτροπή συμβουλές και αρωγή στα συγκεκριμένα πεδία και, ειδικότερα, διατυπώνει συστάσεις σχετικά με ελάχιστες απαιτήσεις περιβαλλοντικών επιδόσεων.

2. Η Επιτροπή μεριμνά ώστε, κατά την άσκηση των δραστηριοτήτων του, το ΣΟΣΕΕ να διασφαλίζει την ισόρροπη συμμετοχή όλων των ενδιαφερομένων μερών που σχετίζονται με την εκάστοτε κατηγορία προϊόντων, όπως είναι οι αρμόδιοι φορείς, οι κατασκευαστές, οι έμποροι λιανικής πώλησης, οι εισαγωγείς, οι οργανώσεις προστασίας του περιβάλλοντος και οι οργανώσεις καταναλωτών.

Άρθρο 6 Γενικές απαιτήσεις για τα κριτήρια χορήγησης οικολογικού σήματος

1. Τα κριτήρια χορήγησης του οικολογικού σήματος βασίζονται στις περιβαλλοντικές επιδόσεις των προϊόντων, λαμβανομένων υπόψη των πιο πρόσφατων στρατηγικών στόχων της Κοινότητας στον τομέα του περιβάλλοντος.

2. Οι περιβαλλοντικές επιδόσεις των προϊόντων προσδιορίζονται ως προς τα προϊόντα της κοινοτικής αγοράς που παρουσιάζουν τις καλύτερες επιδόσεις. Προς τούτο λαμβάνονται υπόψη οι σημαντικότερες περιβαλλοντικές επιπτώσεις κατά τη διάρκεια του κύκλου ζωής των προϊόντων, ειδικότερα δε, οι επιπτώσεις στην κλιματική αλλαγή, στη φύση και στη βιοποικιλότητα, η κατανάλωση ενέργειας και φυσικών πόρων, η παραγωγή αποβλήτων, οι εκπομπές σε όλα τα στοιχεία του περιβάλλοντος, η ρύπανση μέσω φυσικών φαινομένων και μέσω της χρήσης και ελευθέρωσης επικίνδυνων ουσιών.

3. Τα κριτήρια χορήγησης οικολογικού σήματος ορίζουν τις περιβαλλοντικές απαιτήσεις στις οποίες πρέπει να ανταποκρίνεται ένα προϊόν για να φέρει το οικολογικό σήμα.

4. Κατά τον καθορισμό των περιβαλλοντικών απαιτήσεων, εξετάζεται το καθαρό οικολογικό ισοζύγιο των θετικών και αρνητικών συνεπειών για το περιβάλλον, συμπεριλαμβανομένων θεμάτων υγείας και ασφάλειας, κατά τις διάφορες φάσεις του κύκλου ζωής των εξεταζόμενων προϊόντων.

5. Τα εν λόγω κριτήρια περιλαμβάνουν απαιτήσεις με τις οποίες επιδιώκεται να εξασφαλιστεί ότι τα προϊόντα που φέρουν το οικολογικό σήμα λειτουργούν σε ικανοποιητικό βαθμό σύμφωνα με τα προβλεπόμενα για τη χρήση τους.

6. Στα κριτήρια χορήγησης οικολογικού σήματος συνεκτιμώνται, εφόσον υπάρχουν, τα κριτήρια που έχουν καθοριστεί για τη συγκεκριμένη κατηγορία προϊόντων στο πλαίσιο άλλων οικολογικών σημάτων.

Άρθρο 7 Εκπόνηση και αναθεώρηση των κριτηρίων χορήγησης του οικολογικού σήματος

1. Μετά από διαβουλεύσεις με το ΣΟΣΕΕ, η Επιτροπή καθορίζει τα κριτήρια χορήγησης του οικολογικού σήματος και κατευθύνει την εκπόνηση ή αναθεώρησή τους.

Τα κράτη μέλη, οι αρμόδιοι φορείς και άλλα ενδιαφερόμενα μέρη μπορούν επίσης, μετά από διαβουλεύσεις με το ΣΟΣΕΕ, να δρομολογήσουν και να κατευθύνουν την εκπόνηση ή αναθεώρηση κριτηρίων χορήγησης του οικολογικού σήματος.

Το μέρος που δρομολογεί και κατευθύνει την εκπόνηση ή αναθεώρηση των κριτηρίων χορήγησης του οικολογικού σήματος συντάσσει τα ακόλουθα έγγραφα με τη διαδικασία του παραρτήματος Ι μέρος Α:

α) προκαταρτική έκθεση,

β) σχέδιο προτεινόμενων κριτηρίων,

γ) τεχνική έκθεση που τεκμηριώνει το σχέδιο προτεινόμενων κριτηρίων,

δ) τελική έκθεση,

ε) εγχειρίδιο για τους δυνητικούς χρήστες του οικολογικού σήματος και τους αρμόδιους φορείς,

στ) εγχειρίδιο για τις αρχές ανάθεσης δημοσίων συμβάσεων.

2. Εάν έχουν ήδη εκπονηθεί κριτήρια στο πλαίσιο άλλου συστήματος οικολογικής σήμανσης για κατηγορία προϊόντων για την οποία δεν έχουν εκπονηθεί κριτήρια χορήγησης του κοινοτικού οικολογικού σήματος, κάθε κράτος μέλος στο οποίο είναι αναγνωρισμένο το άλλο σύστημα οικολογικής σήμανσης μπορεί να προτείνει, μετά από διαβουλεύσεις με την Επιτροπή και το ΣΟΣΕΕ, την υιοθέτηση των κριτηρίων αυτών στο κοινοτικό σύστημα οικολογικής σήμανσης.

Στην περίπτωση αυτή, μπορεί να εφαρμοστεί η συνοπτική διαδικασία εκπόνησης κριτηρίων που καθορίζεται στο παράρτημα Ι μέρος Β, υπό τον όρο ότι τα προτεινόμενα κριτήρια έχουν εκπονηθεί σύμφωνα με το παράρτημα Ι μέρος Α.

3. Τα κριτήρια που εκπονούνται για επεξεργασμένα τρόφιμα εκτός αυτών που προέρχονται από υδατοκαλλιέργεια, αφορούν μόνο την επεξεργασία, τη μεταφορά ή τη συσκευασία.

Άρθρο 8 Καθορισμός των κριτηρίων χορήγησης οικολογικού σήματος

1. Μετά από διαβουλεύσεις με το ΣΟΣΕΕ, η Επιτροπή θεσπίζει μέτρα για τον καθορισμό ειδικών κριτηρίων χορήγησης οικολογικού σήματος για κάθε κατηγορία προϊόντων.

Τα μέτρα αυτά, που έχουν ως αντικείμενο την τροποποίηση μη ουσιωδών στοιχείων του παρόντος κανονισμού με τη συμπλήρωσή του, θεσπίζονται με την κανονιστική διαδικασία με έλεγχο που αναφέρεται στο άρθρο 16 παράγραφος 2.

2. Στα μέτρα που αναφέρονται στην παράγραφο 1, η Επιτροπή:

α) καθορίζει απαιτήσεις για την εκτίμηση της συμμόρφωσης συγκεκριμένων προϊόντων με τα κριτήρια χορήγησης του οικολογικού σήματος·

β) όπου ενδείκνυται, υποδεικνύει τα τρία βασικά οικολογικά χαρακτηριστικά που πρέπει να εμφαίνονται στο οικολογικό σήμα·

γ) προσδιορίζει την περίοδο ισχύος των κριτηρίων και των απαιτήσεων εκτίμησης.

3. Η περίοδος ισχύος των κριτηρίων και των απαιτήσεων εκτίμησης προσδιορίζεται σε κάθε σειρά κριτηρίων χορήγησης του οικολογικού σήματος ανά κατηγορία προϊόντων.

Άρθρο 9 Καταχώριση για χρήση του οικολογικού σήματος

1. Για να χρησιμοποιήσουν το οικολογικό σήμα οι κατασκευαστές, εισαγωγείς, πάροχοι υπηρεσιών, χονδρέμποροι ή έμποροι λιανικής πώλησης που το επιθυμούν, καταχωρίζονται από έναν από τους αρμόδιους φορείς του άρθρου 4 σύμφωνα με τους ακόλουθους κανόνες:

α) εφόσον το προϊόν προέρχεται από ένα και μόνο κράτος μέλος, η καταχώριση πραγματοποιείται από τον αρμόδιο φορέα του κράτους αυτού·

β) εφόσον το προϊόν προέρχεται από διάφορα κράτη μέλη, όπου παράγεται με την ίδια μορφή, η καταχώριση μπορεί να πραγματοποιηθεί από αρμόδιο φορέα ενός από τα κράτη αυτά·

γ) εφόσον το προϊόν προέρχεται από χώρα εκτός Κοινότητας, η καταχώριση μπορεί να πραγματοποιηθεί από τον αρμόδιο φορέα οποιουδήποτε από τα κράτη μέλη, στην αγορά των οποίων πρόκειται να κυκλοφορήσει ή κυκλοφορεί το προϊόν.

Το οικολογικό σήμα έχει μία από τις μορφές που απεικονίζονται στο παράρτημα ΙΙ.

Το οικολογικό σήμα επιτρέπεται να χρησιμοποιείται μόνο για προϊόντα που καλύπτονται από καταχώριση και πληρούν τα εφαρμοστέα σε αυτά κριτήρια χορήγησης του οικολογικού σήματος.

2. Στις αιτήσεις καταχώρισης αναφέρονται η επωνυμία και η διεύθυνση του εμπόρου, προσδιορίζεται η κατηγορία προϊόντων και περιλαμβάνεται πλήρης περιγραφή του προϊόντος.

Οι αιτήσεις καταχώρισης περιλαμβάνουν όλα τα έγγραφα τεκμηρίωσης που προσδιορίζονται στο σχετικό μέτρο της Επιτροπής, με το οποίο καθορίστηκαν κριτήρια χορήγησης του οικολογικού σήματος για τη συγκεκριμένη κατηγορία προϊόντων.

3. Ο αρμόδιος φορέας στον οποίο υποβάλλεται αίτηση καταχώρισης μπορεί να επιβάλλει τέλος μέγιστου ύψους 200 ευρώ για τη διεκπεραίωση της καταχώρισης. Εφόσον επιβάλλεται τέλος, η χρήση του οικολογικού σήματος συναρτάται με την εμπρόθεσμη καταβολή του τέλους.

4. Εντός δύο μηνών από την παραλαβή της αίτησης καταχώρισης, ο αρμόδιος φορέας ελέγχει τα έγγραφα τεκμηρίωσης που αναφέρονται στην παράγραφο 2.

Εφόσον η τεκμηρίωση είναι πλήρης, ο αρμόδιος φορέας αποδίδει σε κάθε προϊόν αριθμό καταχώρισης.

5. Μόλις λάβει τον αριθμό καταχώρισης, ο έμπορος μπορεί να τοποθετήσει το σήμα στο προϊόν. Στην περίπτωση αυτή, ο έμπορος τοποθετεί επίσης στο προϊόν τον αριθμό καταχώρισης.

6. Ο αρμόδιος φορέας που έχει καταχωρίσει προϊόντα κοινοποιεί στην Επιτροπή όλες τις καταχωρίσεις. Η Επιτροπή τηρεί κοινό μητρώο, το οποίο ενημερώνει τακτικά. Το μητρώο αυτό δημοσιοποιείται.

7. Το οικολογικό σήμα επιτρέπεται να χρησιμοποιείται στα προϊόντα που καλύπτονται από την καταχώριση και στο σχετικό με αυτά διαφημιστικό υλικό.

8. Η καταχώριση δεν θίγει τις περιβαλλοντικές ή άλλες κανονιστικές απαιτήσεις του κοινοτικού ή εθνικού δικαίου που ισχύουν για τις διάφορες φάσεις του κύκλου ζωής των προϊόντων.

9. Το δικαίωμα χρήσης του οικολογικού σήματος δεν περιλαμβάνει τη χρήση του ως συστατικού στοιχείου εμπορικού σήματος.

10. Σε περίπτωση που το οικολογικό σήμα χρησιμοποιείται σε επεξεργασμένα τρόφιμα, εκτός των προϊόντων υδατοκαλλιέργειας, τα οποία δεν πληρούν τις απαιτήσεις του κανονισμού (ΕΚ) αριθ. 834/2007, συμπληρώνεται από ένδειξη στο ίδιο οπτικό πεδίο, η οποία καθιστά σαφές ότι το σήμα αναφέρεται μόνο στις περιβαλλοντικές πτυχές της επεξεργασίας, μεταφοράς ή συσκευασίας των συγκεκριμένων προϊόντων.

Το πρώτο εδάφιο εφαρμόζεται επίσης σε επεξεργασμένα τρόφιμα που έχουν επισημανθεί σύμφωνα με το άρθρο 24 του κανονισμού (ΕΚ) αριθ. 834/2007.

Άρθρο 10 Εποπτεία της αγοράς και έλεγχος της χρήσης του κοινοτικού οικολογικού σήματος

1. Απαγορεύεται κάθε αναληθής ή παραπλανητική διαφήμιση ή η χρήση σημάτων ή λογοτύπων που προκαλούν σύγχυση με το κοινοτικό οικολογικό σήμα.

2. Ο αρμόδιος φορέας που έχει καταχωρίσει το προϊόν διενεργεί επαληθεύσεις σε τακτά διαστήματα ή μετά από καταγγελίες, όσον αφορά τις καταχωρίσεις που έχει πραγματοποιήσει. Οι επαληθεύσεις αυτές μπορούν να είναι δειγματοληπτικοί έλεγχοι.

Ο αρμόδιος φορέας που έχει καταχωρίσει το προϊόν ενημερώνει τον χρήστη του οικολογικού σήματος σχετικά με κάθε καταγγελία εις βάρος του προϊόντος που φέρει το σήμα και μπορεί να ζητήσει από τον χρήστη να απαντήσει στην καταγγελία αυτή. Ο αρμόδιος φορέας έχει το δικαίωμα να μην αποκαλύψει στον χρήστη την ταυτότητα του καταγγέλλοντος.

3. Ο χρήστης του οικολογικού σήματος επιτρέπει στον αρμόδιο φορέα που έχει καταχωρίσει το προϊόν να διενεργήσει όλες τις αναγκαίες έρευνες για την παρακολούθηση της διαρκούς συμμόρφωσης του χρήστη με τα κριτήρια που αφορούν την κατηγορία προϊόντων και με τις διατάξεις του άρθρου 9.

4. Κατόπιν αιτήματος του αρμόδιου φορέα που έχει καταχωρίσει το προϊόν, ο χρήστης του οικολογικού σήματος παρέχει πρόσβαση στις εγκαταστάσεις παραγωγής του εξεταζόμενου προϊόντος.

Το σχετικό αίτημα μπορεί να υποβληθεί σε εύλογο χρόνο και χωρίς ειδοποίηση.

5. Σε περίπτωση που ο αρμόδιος φορέας ο οποίος έχει καταχωρίσει το προϊόν, αφού δώσει στον χρήστη του οικολογικού σήματος τη δυνατότητα να διατυπώσει τις παρατηρήσεις του, διαπιστώσει ότι προϊόντα που φέρουν το οικολογικό σήμα δεν πληρούν τα κριτήρια για την αντίστοιχη κατηγορία προϊόντων ή ότι το οικολογικό σήμα δεν χρησιμοποιείται σύμφωνα με το άρθρο 9, απαγορεύει τη χρήση του σήματος στα προϊόντα αυτά. Ο χρήστης του οικολογικού σήματος δεν δικαιούται επιστροφή του συνόλου ή μέρους του τέλους που καθορίζεται στο άρθρο 9 παράγραφος 3.

Ο αρμόδιος φορέας ενημερώνει αμελλητί όλους τους άλλους αρμόδιους φορείς, καθώς και την Επιτροπή σχετικά με την απαγόρευση αυτή.

6. Ο αρμόδιος φορέας που έχει καταχωρίσει το προϊόν δεν αποκαλύπτει ούτε χρησιμοποιεί για σκοπούς άσχετους με την καταχώριση για χρήση του οικολογικού σήματος τις πληροφορίες στις οποίες αποκτά πρόσβαση κατά την εκτίμηση της συμμόρφωσης των χρηστών του οικολογικού σήματος με τους κανόνες χρήσης του που αναφέρονται στο άρθρο 9.

Ο εν λόγω φορέας λαμβάνει κάθε εύλογο μέτρο για να διασφαλίσει την προστασία των εγγράφων που κατατίθενται σε αυτόν από πλαστογραφία και υπεξαίρεση.

7. Εάν αρμόδιος φορέας πληροφορηθεί ότι ένα προϊόν που κυκλοφορεί στην αγορά και φέρει το οικολογικό σήμα ενδέχεται να μην ανταποκρίνεται στα κριτήρια που αφορούν την κατηγορία προϊόντων και στις διατάξεις του άρθρου 9, ενημερώνει αμέσως την Επιτροπή και τον αρμόδιο φορέα που έχει καταχωρίσει το προϊόν.

Ο αρμόδιος φορέας που έχει καταχωρίσει το προϊόν λαμβάνει τα αναγκαία μέτρα για τη διερεύνηση της συμμόρφωσης του προϊόντος με τα κριτήρια που αφορούν την κατηγορία προϊόντων και με τις διατάξεις του άρθρου 9. Εφαρμόζεται η διαδικασία της παραγράφου 5.

Άρθρο 11 Συστήματα οικολογικού σήματος των κρατών μελών

Εφόσον, για δεδομένη κατηγορία προϊόντων, έχουν δημοσιευθεί κριτήρια χορήγησης του κοινοτικού οικολογικού σήματος, άλλα, αναγνωρισμένα σε εθνικό επίπεδο συστήματα οικολογικής σήμανσης που δεν κάλυπταν τη συγκεκριμένη κατηγορία προϊόντων κατά τον χρόνο δημοσίευσης επιτρέπεται να επεκταθούν σε αυτήν, μόνον εάν τα κριτήρια που έχουν εκπονηθεί στο πλαίσιο των εν λόγω συστημάτων είναι τουλάχιστον εξίσου αυστηρά με τα κριτήρια χορήγησης του κοινοτικού οικολογικού σήματος.

Άρθρο 12 Προβολή του οικολογικού σήματος

Τα κράτη μέλη και η Επιτροπή, σε συνεργασία με το ΣΟΣΕΕ, προάγουν τη χρήση του κοινοτικού οικολογικού σήματος με εκστρατείες ευαισθητοποίησης και ενημέρωσης που απευθύνονται στους καταναλωτές, στους παραγωγούς, στους αγοραστές του Δημοσίου, στους χονδρεμπόρους, στους εμπόρους λιανικής πώλησης, καθώς και στο ευρύ κοινό, στηρίζοντας με τον τρόπο αυτό την ανάπτυξη του συστήματος.

Άρθρο 13 Αξιολόγηση από ομοτίμους

Για να εξασφαλιστεί η εναρμονισμένη εφαρμογή των άρθρων 9 και 10, οι αρμόδιοι φορείς υποβάλλονται σε αξιολόγηση από ομοτίμους. Η αξιολόγηση από ομοτίμους βασίζεται σε έγκυρα και διαφανή κριτήρια και διατάξεις αξιολόγησης.

Η Επιτροπή εποπτεύει τους κανόνες και την ορθή λειτουργία της αξιολόγησης των αρμοδίων φορέων από ομοτίμους. Οι αρμόδιοι φορείς υποβάλλουν έκθεση σχετικά με την αξιολόγηση από ομοτίμους στην Επιτροπή, η οποία τη διαβιβάζει στο ΣΟΣΕΕ προς ενημέρωσή του και τη δημοσιοποιεί.

Άρθρο 14 Έκθεση

Το αργότερο στις [καθορίζεται ημερομηνία – πέντε έτη από την ημερομηνία δημοσίευσης], η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του κοινοτικού συστήματος οικολογικού σήματος. Στην έκθεση εντοπίζονται επίσης στοιχεία ενδεχόμενης αναθεώρησης του συστήματος.

Άρθρο 15 Τροποποίηση των παραρτημάτων

Η Επιτροπή μπορεί να αυξάνει το μέγιστο ύψος του τέλους που προβλέπεται στο άρθρο 9 παράγραφος 3 και να τροποποιεί τα παραρτήματα.

Τα μέτρα αυτά, που έχουν ως αντικείμενο την τροποποίηση μη ουσιωδών στοιχείων του παρόντος κανονισμού, θεσπίζονται με την κανονιστική διαδικασία με έλεγχο που αναφέρεται στο άρθρο 16 παράγραφος 2.

Άρθρο 16 Επιτροπή

Η Επιτροπή επικουρείται από επιτροπή.

Στις περιπτώσεις όπου γίνεται μνεία της παρούσας παραγράφου, εφαρμόζονται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Άρθρο 17 Κυρώσεις

Τα κράτη μέλη καθορίζουν κανόνες για την επιβολή κυρώσεων σε περίπτωση παράβασης των διατάξεων του παρόντος κανονισμού και λαμβάνουν όλα τα αναγκαία μέτρα για να εξασφαλίζεται η εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις σχετικές διατάξεις στην Επιτροπή, το αργότερο έως τις …, και της γνωστοποιούν αμέσως κάθε μεταγενέστερη τροποποίησή τους

Άρθρο 18 Κατάργηση

Ο κανονισμός (ΕΚ) αριθ. 1980/2000 καταργείται.

Άρθρο 19 Μεταβατικές διατάξεις

Ο κανονισμός (ΕΚ) αριθ. 1980/2000 εξακολουθεί να εφαρμόζεται στις συμβάσεις που έχουν συναφθεί δυνάμει του άρθρου 9, μέχρι την ημερομηνία λήξης που ορίζεται στις συμβάσεις αυτές.

Άρθρο 20 Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I Διαδικασία εκπόνησης και αναθεώρησης των κριτηρίων χορήγησης του οικολογικού σήματος

Α. Τυπική διαδικασία

Συντάσσονται τα ακόλουθα έγγραφα:

1. Προκαταρτική έκθεση

Η προκαταρτική έκθεση περιλαμβάνει τα ακόλουθα στοιχεία:

- ποσοτική ένδειξη των δυνητικών περιβαλλοντικών οφελών που συνδέονται με την κατηγορία προϊόντων, όπου συμπεριλαμβάνεται η συνεκτίμηση των οφελών που προκύπτουν από άλλες ανάλογες κατηγορίες προϊόντων οι οποίες έχουν καθοριστεί για ευρωπαϊκά και εθνικά οικολογικά σήματα·

- αιτιολόγηση της επιλογής της κατηγορίας προϊόντων και του φάσματος που αυτή καλύπτει·

- ενδεχομένως, συνεκτίμηση εμπορικών ζητημάτων·

- ανάλυση των κριτηρίων χορήγησης άλλων οικολογικών σημάτων·

- ισχύουσα νομοθεσία και τρέχουσες νομοθετικές πρωτοβουλίες που αφορούν τον κλάδο της κατηγορίας προϊόντων·

- ενδοκοινοτικά δεδομένα αγοράς για τον κλάδο, όπου συμπεριλαμβάνονται ο όγκος της παραγωγής και ο κύκλος εργασιών·

- τρέχον και μελλοντικό δυναμικό διείσδυσης των προϊόντων με οικολογικό σήμα στην αγορά·

- έκταση και συνολική σημασία των περιβαλλοντικών επιπτώσεων της κατηγορίας προϊόντων, με βάση νέες ή υφιστάμενες μελέτες ανάλυσης του κύκλου ζωής. Μπορούν επίσης να χρησιμοποιούνται άλλα επιστημονικά στοιχεία. Τα κρίσιμης σημασίας και τα αμφιλεγόμενα ζητήματα πρέπει να αναφέρονται λεπτομερώς και να αξιολογούνται·

- πηγές των δεδομένων και των πληροφοριών που συγκεντρώθηκαν και χρησιμοποιήθηκαν για τη σύνταξη της έκθεσης.

Η προκαταρτική έκθεση διατίθεται στον ειδικό για το οικολογικό σήμα δικτυακό τόπο της Επιτροπής με σκοπό τη διατύπωση παρατηρήσεων και την αναφορά σε αυτήν κατά την εκπόνηση των κριτηρίων.

2. Σχέδιο προτεινόμενων κριτηρίων και σχετική τεχνική έκθεση

Μετά τη δημοσίευση της προκαταρτικής έκθεσης, συντάσσονται σχέδιο πρότασης και τεχνική έκθεση για την υποστήριξη του σχεδίου πρότασης.

Το σχέδιο κριτηρίων ανταποκρίνεται στις ακόλουθες απαιτήσεις:

- βασίζεται στις περιβαλλοντικές επιδόσεις σε όλη τη διάρκεια του κύκλου ζωής των προϊόντων με τις καλύτερες επιδόσεις μεταξύ εκείνων που κυκλοφορούν στην αγορά και, στο μέτρο του δυνατού, αντιστοιχεί στο 10% των προϊόντων αυτών·

- βασίζεται στις σημαντικότερες περιβαλλοντικές επιπτώσεις του προϊόντος, χρησιμοποιεί, στο μέτρο του εύλογα δυνατού, για την έκφραση των κριτηρίων τεχνικούς δείκτες βασικών περιβαλλοντικών επιδόσεων του προϊόντος και είναι κατάλληλο για αξιολόγηση σύμφωνα με τους κανόνες του παρόντος κανονισμού·

- βασίζεται σε έγκυρα δεδομένα και πληροφορίες, όσο το δυνατόν αντιπροσωπευτικότερα του συνόλου της κοινοτικής αγοράς·

- βασίζεται σε δεδομένα κύκλου ζωής και ποσοτικές περιβαλλοντικές επιπτώσεις, σύμφωνα με τα ευρωπαϊκά συστήματα δεδομένων αναφοράς για τον κύκλο ζωής (ELCD), όπου έχουν εφαρμογή·

- λαμβάνει υπόψη τη γνώμη όλων των ενδιαφερομένων μερών που συμμετέχουν στη διαδικασία διαβουλεύσεων·

- εγγυάται την εναρμόνιση με την ισχύουσα για την κατηγορία προϊόντων νομοθεσία, όσον αφορά τους ορισμούς, τις μεθόδους δοκιμών και τα τεχνικά και διοικητικά έγγραφα·

- λαμβάνει υπόψη τις συναφείς κοινοτικές πολιτικές και τις εργασίες για άλλες σχετικές κατηγορίες προϊόντων.

Το σχέδιο προτεινόμενων κριτηρίων συντάσσεται κατά τρόπο ώστε αυτά να είναι εύκολα κατανοητά για όσους επιθυμούν να τα χρησιμοποιήσουν. Περιλαμβάνει αιτιολόγηση κάθε κριτηρίου και επεξήγηση των περιβαλλοντικών οφελών που απορρέουν από αυτό.

Η τεχνική έκθεση περιλαμβάνει τουλάχιστον τα ακόλουθα στοιχεία:

- τις επιστημονικές εξηγήσεις κάθε απαίτησης και κριτηρίου·

- ποσοτική ένδειξη των συνολικών περιβαλλοντικών επιδόσεων που αναμένεται να αποδώσει το σύνολο των κριτηρίων, σε σύγκριση με τον μέσο όρο των προϊόντων που κυκλοφορούν στην αγορά·

- εκτίμηση των αναμενόμενων περιβαλλοντικών/οικονομικών/κοινωνικών επιπτώσεων των κριτηρίων στο σύνολό τους·

- τις κατάλληλες μεθόδους δοκιμών για την αξιολόγηση των διαφόρων κριτηρίων·

- εκτίμηση των δαπανών για τη διεξαγωγή δοκιμών·

- για κάθε κριτήριο, πληροφορίες σχετικά με όλες τις δοκιμές, εκθέσεις και λοιπά έγγραφα που πρέπει να προσκομίζουν οι χρήστες εφόσον το ζητήσει ή αρμόδια αρχή σύμφωνα με το άρθρο 10 παράγραφος 3.

Η τεχνική έκθεση και το σχέδιο προτεινόμενων κριτηρίων διατίθενται στον ειδικό για το οικολογικό σήμα δικτυακό τόπο της Επιτροπής για δημόσια διαβούλευση με σκοπό τη διατύπωση παρατηρήσεων. Το μέρος που έχει τεθεί επικεφαλής της διαμόρφωσης της κατηγορίας προϊόντων διανέμει την έκθεση και την πρόταση σε όλα τα ενδιαφερόμενα μέρη.

Για το σχέδιο κριτηρίων συγκαλούνται τουλάχιστον δύο ανοικτές συνεδριάσεις ομάδας εργασίας, στις οποίες προσκαλούνται όλα τα ενδιαφερόμενα μέρη, όπως αρμόδιοι φορείς, η βιομηχανία (συμπεριλαμβανομένων των ΜΜΕ), συνδικαλιστικές οργανώσεις, έμποροι λιανικής πώλησης, εισαγωγείς, οικολογικές οργανώσεις και οργανώσεις καταναλωτών. Στις εν λόγω συνεδριάσεις συμμετέχει και η Επιτροπή.

Το σχέδιο προτεινόμενων κριτηρίων και η τεχνική έκθεση διατίθενται τουλάχιστον ένα μήνα πριν από την πρώτη συνεδρίαση της ομάδας εργασίας. Κάθε επόμενο σχέδιο προτεινόμενων κριτηρίων διατίθεται τουλάχιστον ένα μήνα πριν από τις επόμενες συνεδριάσεις. Οι λόγοι για τους οποίους αλλάζουν ενδεχομένως τα κριτήρια στα μεταγενέστερα σχέδια εξηγούνται πλήρως και τεκμηριώνονται με αναφορά στις συζητήσεις στο πλαίσιο των ανοικτών συνεδριάσεων των ομάδων εργασίας, καθώς και στις παρατηρήσεις που διατυπώθηκαν κατά τη δημόσια διαβούλευση.

Σε όλες τις παρατηρήσεις που διατυπώνονται κατά τη διαδικασία εκπόνησης κριτηρίων δίδεται απάντηση, η οποία αναφέρει αν και για ποιους λόγους έγιναν δεκτές ή απορρίφθηκαν.

3. Τελική έκθεση και κριτήρια

Η τελική έκθεση περιλαμβάνει τα ακόλουθα στοιχεία:

Σαφείς απαντήσεις σε όλες τις διατυπωθείσες παρατηρήσεις και προτάσεις, όπου αναφέρεται αν και για ποιους λόγους έγιναν δεκτές ή απορρίφθηκαν. Στα ενδιαφερόμενα μέρη επιφυλάσσεται ίση μεταχείριση ανεξαρτήτως του εάν προέρχονται από την Ευρωπαϊκή Ένωση ή όχι.

Η τελική έκθεση περιλαμβάνει επίσης τα ακόλουθα στοιχεία:

- μονοσέλιδη συνοπτική παρουσίαση της υποστήριξης του σχεδίου κριτηρίων από τους αρμόδιους φορείς·

- συγκεφαλαιωτικό κατάλογο όλων των εγγράφων που διανεμήθηκαν κατά τη διάρκεια των εργασιών εκπόνησης κριτηρίων, με μνεία της ημερομηνίας διανομής και των παραληπτών κάθε εγγράφου, και αντίγραφο των εγγράφων αυτών·

- κατάλογο των ενδιαφερομένων μερών που συμμετείχαν στις εργασίες ή στις διαβουλεύσεις ή εξέφρασαν γνώμη με τα στοιχεία τους·

- περίληψη·

- πρόταση για στρατηγική μάρκετινγκ και επικοινωνίας με αντικείμενο την κατηγορία προϊόντων.

Τυχόν παρατηρήσεις σχετικά με την τελική έκθεση λαμβάνονται υπόψη και, εφόσον ζητηθεί, παρέχονται πληροφορίες για τη συνέχεια που δόθηκε σε αυτές.

4. Εγχειρίδιο για τους δυνητικούς χρήστες του οικολογικού σήματος και τους αρμόδιους φορείς

Συντάσσεται εγχειρίδιο χρήστη για να βοηθά τους δυνητικούς χρήστες του οικολογικού σήματος και τους αρμόδιους φορείς στην εκτίμηση της συμμόρφωσης των προϊόντων με τα κριτήρια.

5. Εγχειρίδιο για τις αρχές ανάθεσης δημοσίων συμβάσεων

Συντάσσεται εγχειρίδιο χρήστη, το οποίο παρέχει καθοδήγηση στις αρχές ανάθεσης δημοσίων συμβάσεων όσον αφορά τη χρήση των κριτηρίων χορήγησης οικολογικού σήματος.

Σημείωση: Η Επιτροπή παρέχει υποδείγματα του εγχειριδίου χρήστη για τους αιτούντες και τους αρμόδιους φορείς και του εγχειριδίου χρήστη για τις αρχές ανάθεσης δημοσίων συμβάσεων.

Β. Συνοπτική διαδικασία για τις περιπτωσεις οπου τα κριτηρια έχουν εκπονηθεί στο πλαίσιο άλλων συστημάτων οικολογικου σηματος

Υποβάλλεται μόνο μία έκθεση στην Επιτροπή. Η έκθεση αυτή περιλαμβάνει ένα τμήμα που καταδεικνύει την τήρηση των τεχνικών απαιτήσεων και των υποχρεώσεων διαβούλευσης που αναφέρονται στο μέρος Α του παρόντος παραρτήματος, καθώς και σχέδιο προτεινόμενων κριτηρίων, εγχειρίδιο χρήστη για τους δυνητικούς χρήστες του οικολογικού σήματος και τους αρμόδιους φορείς και εγχειρίδιο χρήστη για τις αρχές ανάθεσης δημοσίων συμβάσεων.

Εφόσον η Επιτροπή κρίνει ότι η έκθεση και τα κριτήρια πληρούν τις απαιτήσεις του μέρους Α του παρόντος παραρτήματος, η εν λόγω έκθεση και το σχέδιο προτεινόμενων κριτηρίων διατίθενται επί δύο μήνες στον ειδικό για το οικολογικό σήμα δικτυακό τόπο της Επιτροπής για δημόσια διαβούλευση με σκοπό τη διατύπωση παρατηρήσεων.

Σε όλες τις παρατηρήσεις που διατυπώνονται κατά την περίοδο δημόσιας διαβούλευσης δίδεται απάντηση, η οποία αναφέρει αν και για ποιους λόγους έγιναν δεκτές ή απορρίφθηκαν. Με την επιφύλαξη των αλλαγών που ενδεχομένως έχουν επέλθει κατά την περίοδο δημόσιας διαβούλευσης και εφόσον κανένα κράτος μέλος δεν ζητήσει να συγκληθεί ανοικτή συνεδρίαση ομάδας εργασίας, η Επιτροπή μπορεί να θεσπίσει τα κριτήρια.

Κατόπιν αιτήματος κράτους μέλους, για το σχέδιο κριτηρίων συγκαλείται ανοικτή συνεδρίαση ομάδας εργασίας, στην οποία συμμετέχουν όλα τα ενδιαφερόμενα μέρη, όπως αρμόδιοι φορείς, η βιομηχανία (συμπεριλαμβανομένων των ΜΜΕ), συνδικαλιστικές οργανώσεις, έμποροι λιανικής πώλησης, εισαγωγείς, οικολογικές οργανώσεις και οργανώσεις καταναλωτών. Στην εν λόγω συνεδρίαση συμμετέχει και η Επιτροπή.

Με την επιφύλαξη των αλλαγών που ενδεχομένως έχουν επέλθει κατά την περίοδο δημόσιας διαβούλευσης ή κατά τη συνεδρίαση της ομάδας εργασίας, η Επιτροπή μπορεί να θεσπίσει τα κριτήρια.

ΠΑΡΑΡΤΗΜΑ ΙΙΜορφή του οικολογικού σήματος

Το κοινοτικό οικολογικό σήμα έχει μία από τις ακόλουθες μορφές:

1.[pic]2.[pic]

Το υπόδειγμα 1 πρέπει να χρησιμοποιείται στις περιπτώσεις που η Επιτροπή υποδεικνύει τα τρία βασικά οικολογικά χαρακτηριστικά τα οποία πρέπει να εμφαίνονται στο οικολογικό σήμα, σύμφωνα με το άρθρο 7.

Στο προϊόν εμφαίνεται επίσης ο αριθμός καταχώρισης οικολογικού σήματος, με την ακόλουθη μορφή:

[pic]

όπου ΧΧ είναι η χώρα καταχώρισης και YYYYY είναι ο αριθμός καταχώρισης που έχει δοθεί από τον αρμόδιο φορέα.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί συστήματος κοινοτικού οικολογικού σήματος

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας(-είς) δραστηριότητας και σχετική(-ές) δραστηριότητα(-ες):

0703 – Εφαρμογή της πολιτικής στον τομέα του περιβάλλοντος

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A)] συμπεριλαμβανομένων των ονομασιών τους:

07 01 04 01: LIFE+ (Χρηματοδοτικό μέσο για το περιβάλλον — 2007-2013) — Δαπάνες για τη διοικητική διαχείριση

07 03 07: LIFE+ (Χρηματοδοτικό μέσο για το περιβάλλον — 2007-2013)

3.2. Διάρκεια της δράσης και των δημοσιονομικών επιπτώσεων:

Η δράση (κανονισμός για το οικολογικό σήμα) αναμένεται να αρχίσει να ισχύει το 2009. Οι επιχειρησιακές δαπάνες της περιόδου 2009-2013 θα καλυφθούν από το χρηματοδοτικό μέσο LIFE +.

3.3. Δημοσιονομικά χαρακτηριστικά

Γραμμή προϋπο-λογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομι-κών προοπτικών |

07010401 | ΜΥΔ | ΜΔΠ[16] | ΟΧΙ | ΟΧΙ | ΝΑΙ | Αριθ. 2 |

070307 | ΜΥΔ | ΔΠ | ΟΧΙ | ΟΧΙ | ΝΑΙ | Αριθ. 2 |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | 2009 | 2010 | 2011 | 2012 | 2013 | 2014 και επό-μενα | Σύνολο 2009-2013 |

Επιχειρησιακές δαπάνες[17] |

Πιστώσεις ανάληψης υποχρεώσεων (ΠΑΥ) | 8.1. | α | 0,990 | 4,710 | 3,210 | 3,210 | 0,710 | - | 12,830 |

Πιστώσεις πληρωμών (ΠΠ) | β | 0,660 | 3,338 | 3,214 | 3,410 | 1,543 | 0,665 | 12,830 |

Διοικητικές δαπάνες περιλαμβανόμενες στο ποσό αναφοράς[18] |

Τεχνική και διοικητική βοήθεια (ΜΔΠ) | 8.2.4. | γ | - | - | - | - | - | - | - |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0,990 | 4,710 | 3,210 | 3,210 | 0,710 | - | 12,830 |

Πιστώσεις πληρωμών | β+γ | 0,660 | 3,338 | 3,214 | 3,410 | 1,543 | 0,665 | 12,830 |

Διοικητικές δαπάνες μη περιλαμβανόμενες στο ποσό αναφοράς[19] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0,424 | 0,940 | 1,156 | 1,156 | 1,156 | - | 4,832 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0,200 | 0,200 | 0,200 | 0,200 | 0,200 | - | 1,000 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 1,614 | 5,850 | 4,566 | 4,566 | 2,066 | 18,662 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 1,284 | 4,478 | 4,570 | 4,766 | 2,899 | 0,665 | 18,662 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (να διευκρινιστεί από ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές, εάν προβλέπεται η συμμετοχή πολλών οργανισμών στη συγχρηματοδότηση):

εκατ. ευρώ (με 3 δεκαδικά ψηφία)

Συγχρηματοδότης οργανισμός | Έτος ν | ν + 1 | ν + 2 | ν + 3 | ν + 4 | ν + 5 και επό-μενα | Σύνολο |

…………………… | στ |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[20] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

εκατ. ευρώ (με 1 δεκαδικό ψηφίο)

Πριν από τη δράση [Έτος ν-1] | Κατάσταση μετά τη δράση |

Σύνολο ανθρώπινων πόρων | 5 | 13 | 15 | 15 | 15 | 15 |

Σήμερα, στη ΓΔ Περιβάλλοντος, απασχολούνται στο οικολογικό σήμα 3,5 υπάλληλοι AD και 1 υπάλληλος AST.

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Γενικός στόχος του παρόντος αναθεωρημένου κανονισμού είναι να ενθαρρύνει αποτελεσματικότερα την αειφόρο παραγωγή και κατανάλωση προϊόντων και την αειφόρο παροχή και χρήση υπηρεσιών, με τον καθορισμό σημείων αναφοράς για τις καλές περιβαλλοντικές επιδόσεις των προϊόντων και υπηρεσιών. Το οικολογικό σήμα αναμένεται να προβάλλει, κατευθύνοντας τους καταναλωτές προς αυτά, τα προϊόντα και τις υπηρεσίες που ανταποκρίνονται στα εν λόγω σημεία αναφοράς σε σύγκριση με άλλα της ίδιας κατηγορίας.

Στο σύστημα οικολογικού σήματος θα καθοριστούν καλύτερα οι εν λόγω καλές περιβαλλοντικές επιδόσεις αναφοράς με βάση τα κορυφαία προϊόντα της αγοράς κατά τον χρόνο καθορισμού των κριτηρίων.

5.2. Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Σε μια ενιαία αγορά, η εύλογη κατεύθυνση είναι η κατάρτιση ενιαίας σειράς κατευθυντήριων γραμμών που θα αποτελούν το σημείο αναφοράς για την οικολογική αξιοπιστία των προϊόντων αντί της ύπαρξης διαφορετικών σημείων αναφοράς σε κάθε κράτος μέλος. Ένα σύστημα κοινοτικού επιπέδου διευκολύνει τις επιχειρήσεις που επιθυμούν να διαθέσουν στην αγορά της ΕΕ πιο "φιλοπεριβαλλοντικά" προϊόντα και συνεπάγεται ότι οι καταναλωτές, όπου κι αν βρίσκονται, μπορούν να αγοράζουν τα λεγόμενα "πιο πράσινα" προϊόντα, έχοντας την ασφαλή γνώση ότι αυτά ανταποκρίνονται σε κοινά περιβαλλοντικά κριτήρια. Το οικολογικό σήμα της ΕΕ είναι το μόνο που καλύπτει το σύνολο της εσωτερικής αγοράς – τα υφιστάμενα εθνικά ή περιφερειακά συστήματα οικολογικής σήμανσης καλύπτουν μόνο μέρος της.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Η αναθεώρηση του συστήματος έχει τους εξής γενικούς στόχους:

1. Να ενθαρρυνθούν η αειφόρος παραγωγή και κατανάλωση προϊόντων και η αειφόρος παροχή και χρήση υπηρεσιών, καθορίζοντας σημεία αναφοράς για τις καλές περιβαλλοντικές επιδόσεις. Το οικολογικό σήμα αναμένεται να προβάλλει, κατευθύνοντας τους καταναλωτές προς αυτά, τα προϊόντα και τις υπηρεσίες που ανταποκρίνονται στα εν λόγω σημεία αναφοράς σε σύγκριση με άλλα της ίδιας κατηγορίας.

2. Το αναθεωρημένο σύστημα οικολογικού σήματος πρέπει να είναι σχεδιασμένο κατά τρόπο ώστε να μπορεί να αξιοποιηθεί ως αναπόσπαστο και αποτελεσματικό τμήμα του ευρύτερου πλαισίου πολιτικής της Ευρωπαϊκής Επιτροπής για αειφόρο κατανάλωση και παραγωγή. Ο νέος κανονισμός χρειάζεται ευελιξία για να μπορεί να συνδεθεί εύκολα με άλλα μέσα, όπως είναι οι πράσινες δημόσιες συμβάσεις, το EMAS, ο οικολογικός σχεδιασμός, το πρόγραμμα δράσης για τις περιβαλλοντικές τεχνολογίες (ETAP) κ.λπ..

3. Να αποκτήσει το οικολογικό σήμα πολύ μεγαλύτερη επιρροή, από πλευράς στήριξης άλλων πολιτικών για αειφόρο κατανάλωση και παραγωγή και καθορισμού καλών περιβαλλοντικών επιδόσεων αναφοράς για τους πολιτικούς ιθύνοντες, για τις εταιρείες ή για τη διαπαιδαγώγηση του κοινού.

Επιχειρησιακοί στόχοι είναι:

- Η ευρεία αναγνώριση, η σαφήνεια και η καλή φήμη στην ΕΕ-27 και παγκοσμίως. Το μεσοπρόθεσμο μέτρο της επιτυχίας πρέπει να είναι η αναγνώριση του οικολογικού σήματος από τους καταναλωτές και τις εταιρείες στο σύνολο της ΕΕ, ανάλογη με την αναγνώριση του "Γαλάζιου άγγελου" και του σκανδιναβικού κύκνου στις χώρες όπου χρησιμοποιούνται.

Δείκτες:

- % του πληθυσμού που γνωρίζει το οικολογικό σήμα και την έννοιά του εντός δεκαετίας

- % των εταιρειών που γνωρίζουν το οικολογικό σήμα εντός δεκαετίας

- Ζωτικής σημασίας είναι επίσης η οικοδόμηση εμπιστοσύνης στο σήμα και η διατήρηση της αξιοπιστίας του. Το σήμα πρέπει να έχει εξαιρετική φήμη ως μέτρο περιβαλλοντικών επιδόσεων.

Δείκτης:

- Βαθμός αξιοπιστίας σε σύγκριση με άλλα οικολογικά σήματα

- Χρειάζονται κριτήρια για όλα τα προϊόντα και υπηρεσίες στα οποία το οικολογικό σήμα μπορεί να αποφέρει οφέλη, ιδίως για κατηγορίες προϊόντων με σημαντικές περιβαλλοντικές επιπτώσεις και, συνεπώς, με μεγάλες δυνατότητες βελτίωσης.

Δείκτης:

- Αριθμός κατηγοριών προϊόντων, αριθμός εταιρειών ανά κατηγορία προϊόντων, αριθμός πωλούμενων ειδών ανά κατηγορία προϊόντων, όγκος πωλήσεων ανά κατηγορία προϊόντων

- Πολύ περισσότερα προϊόντα με οικολογικό σήμα στα ράφια των καταστημάτων για να επιλέγουν οι καταναλωτές

Δείκτης:

- Πωλήσεις προϊόντων με οικολογικό σήμα ως ποσοστό επί τοις εκατό του συνόλου της λιανικής πώλησης στην εκάστοτε κατηγορία προϊόντων

- Έγγραφα κριτηρίων που είναι εύκολο να χρησιμοποιηθούν από τους αγοραστές του Δημοσίου και τους πολιτικούς ιθύνοντες.

Δείκτες:

- Χρήση και υιοθέτηση των κριτηρίων χορήγησης του οικολογικού σήματος από τους αγοραστές του Δημοσίου (παρακολουθούμενη με την υποβολή σχετικής ερώτησης στα κράτη μέλη), επισκεψιμότητα του δικτυακού τόπου για τις πράσινες προμήθειες και ζήτηση των εγγράφων που περιέχουν τα κριτήρια χορήγησης οικολογικού σήματος

- Αριθμός πολιτικών που μπορεί να θεωρηθεί ότι διαμορφώθηκαν χάρη στην αξιοποίηση των εργασιών συγκέντρωσης πληροφοριών για προϊόντα στο πλαίσιο του οικολογικού σήματος

- Ένα οικολογικό σήμα εναρμονισμένο σε πολύ μεγάλο βαθμό με άλλα διεθνή και εθνικά σήματα

Δείκτης:

- Συχνότητα άμεσης χρησιμοποίησης των κριτηρίων χορήγησης οικολογικού σήματος από εθνικά συστήματα σήμανσης

- Ένα οικολογικό σήμα που οι εταιρείες μπορούν να αποκτήσουν με χαμηλό κόστος και μικρή προσπάθεια, ενώ οι στόχοι του παραμένουν φιλόδοξοι, ώστε να εξασφαλιστεί η αξιοπιστία του μεταξύ των καταναλωτών και των οικολογικών οργανώσεων.

Δείκτης:

- Αριθμός καταχωρίσεων

5.4. Μέθοδος υλοποίησης (ενδεικτική)

( Κεντρική διαχείριση

( απευθείας από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις:

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Προβλέπονται διάφορα μέτρα που θα επιτρέψουν την παρακολούθηση και την εφαρμογή του συστήματος, καθώς και την αξιολόγηση της επιτυχίας του κανονισμού περί οικολογικού σήματος.

- Η Επιτροπή θα συνεχίσει να χρησιμοποιεί τις έρευνες κοινής γνώμης της σειράς Ευρωβαρόμετρο για να συγκεντρώνει δεδομένα σχετικά με τη γνώση του οικολογικού σήματος και την εμπιστοσύνη σε αυτό.

- Η σύμβαση παροχής υπηρεσιών για τη συλλογή στατιστικών στοιχείων σχετικά με τις πράσινες προμήθειες, την οποία καταρτίζει τώρα η Επιτροπή, περιλαμβάνει αναφορά σε πανευρωπαϊκά κριτήρια χορήγησης οικολογικού σήματος. Η εργασία αυτή θα συνεισφέρει πληροφορίες σχετικά με τη χρήση και υιοθέτηση των κριτηρίων του οικολογικού σήματος από τους αγοραστές του Δημοσίου.

- Θα συνεχιστεί όπως και στο παρελθόν η ετήσια διαδικασία συλλογής στατιστικών στοιχείων: οι αρμόδιοι φορείς υποχρεούνται να υποβάλλουν στοιχεία σχετικά με τον όγκο των πωλήσεων προϊόντων με οικολογικό σήμα και το πλήθος των προϊόντων αυτών, τα τέλη που καταβάλλουν οι καταχωρισμένοι χρήστες και τους πόρους (προσωπικό και κονδύλια) που διατίθενται για το σύστημα.

- Οι αρμόδιοι φορείς θα γνωστοποιούν συνεχώς όλες τις νέες καταχωρίσεις στην Επιτροπή, η οποία θα εξακολουθήσει να τις δημοσιεύει στο Διαδίκτυο, στο λεγόμενο «πράσινο κατάστημα» (www.eco-label.com).

- Οι τακτικές συσκέψεις με τα κράτη μέλη και τα ενδιαφερόμενα μέρη θα συνεχίσουν και αυτές να αποτελούν πηγή πληροφοριών για την εφαρμογή του συστήματος.

- Ο προτεινόμενος νέος μηχανισμός αξιολόγησης από ομοτίμους, ο οποίος αποσκοπεί στη διασφάλιση εναρμονισμένης εφαρμογής του κανονισμού περί οικολογικού σήματος και την παρακολούθησή της, θα προσδώσει μεγαλύτερη διαφάνεια στον τρόπο με τον οποίο οι διάφοροι αρμόδιοι φορείς αντιμετωπίζουν τα θέματα αξιολόγησης και επαλήθευσης των αιτήσεων των εταιρειών.

6.2. Αξιολόγηση

6.2.1. Εκ των προτέρων αξιολόγηση

Από την εκτίμηση επιπτώσεων που διενεργήθηκε για τον κανονισμό περί οικολογικού σήματος προκύπτει ότι το ισχύον σύστημα αδυνατεί να επιτύχει τους στόχους του, επειδή το σήμα δεν είναι ευρέως γνωστό και έχει υιοθετηθεί σε μικρό βαθμό από τη βιομηχανία, λόγω υπέρμετρα γραφειοκρατικών διαδικασιών και διαχείρισης.

6.2.2. Μέτρα που ελήφθησαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

6.2.3. Όροι και συχνότητα των μελλοντικών αξιολογήσεων

Το σχέδιο πρότασης περιλαμβάνει ρήτρα επανεξέτασης.

7. Μέτρα για την καταπολεμηση της απατης

Πλήρης εφαρμογή των προτύπων εσωτερικού ελέγχου αριθ. 14, 15, 16, 18, 19, 20, 21, καθώς και των αρχών του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Κατά την υλοποίηση δράσεων που χρηματοδοτούνται με βάση την παρούσα πρόταση, η Επιτροπή διασφαλίζει την προστασία των οικονομικών συμφερόντων της Κοινότητας με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης ενέργειας, με αποτελεσματικούς ελέγχους, καθώς και με την ανάκτηση των αχρεωστήτως καταβληθέντων ποσών και, εφόσον διαπιστωθούν παρατυπίες, την επιβολή αποτελεσματικών, αναλογικών και αποτρεπτικών κυρώσεων, σύμφωνα με τους κανονισμούς (ΕΚ, Eυρατόμ) αριθ. 2988/95 και αριθ. 2185/96 του Συμβουλίου και τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

(Ονομασίες στόχων, δράσεων και υλοποιήσεων) | Είδος υλοποίησης | Μέσο κόστος | 2009 | 2010 | 2011 | 2012 | 2013 | 2009-2013 |

2009 | 2010 | 2011 | 2012 | 2013 |

Μόνιμοι ή έκτακτοι υπάλληλοι (XX 01 01) | A*/AD | 1 | 2 | 3 | 3 | 3 |

B*, C*/AST | 2 | 3 | 4 | 4 | 4 |

Προσωπικό – αποσπασμένοι εθνικοί υπάλληλοι – που χρηματοδοτείται από το άρθρο XX 01 02 | 2 | 8 | 8 | 8 | 8 |

Λοιπό προσωπικό που χρηματοδοτείται από το άρθρο XX 01 04/05 |

ΣΥΝΟΛΟ | 5 | 13 | 15 | 15 | 15 |

8.2.2. Περιγραφή των καθηκόντων που απορρέουν από τη δράση

Γενική διαχείριση του συστήματος, εκπόνηση και αναθεώρηση των κριτηρίων για τις κατηγορίες προϊόντων, διαχείριση της προώθησης στην αγορά.

Για να επιτύχει το οικολογικό σήμα, θα χρειαστεί μεγάλη προσπάθεια προώθησης στην αγορά μετά την έκδοση του νέου κανονισμού. Η προσπάθεια αυτή θα ενταχθεί στο πλαίσιο της ευρύτερης πανευρωπαϊκής εκστρατείας για την πράσινη κατανάλωση και παραγωγή, σε σύμπραξη με τα κράτη μέλη, τις επιχειρήσεις και τις μη κυβερνητικές οργανώσεις.

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επό-μενα | ΣΥΝΟΛΟ |

Άλλη τεχνική ή διοικητική βοήθεια |

- Εσωτερική (intra muros) |

- Εξωτερική (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2009 | 2010 | 2011 | 2012 | 2013 | 2014 και επόμενα |

Μόνιμοι και έκτακτοι υπάλληλοι (XX 01 01) | 0,351 | 0,585 | 0,819 | 0,819 | 0,819 | 0,819 |

Προσωπικό που χρηματοδοτείται από το άρθρο XX 01 02 (αποσπασμένοι εθνικοί υπάλληλοι) (να αναφερθεί η γραμμή του προϋπολογισμού) | 0,10116 | 0,40464 | 0,40464 | 0,40464 | 0,40464 | 0,40464 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,45216 | 0,98964 | 1,22364 | 1,22364 | 1,22364 | 1,22364 |

Υπολογισμός– Μόνιμοι και έκτακτοι υπάλληλοι |

Να γίνει παραπομπή στο σημείο 8.2.1, κατά περίπτωση. |

Οι τυπικές αποδοχές ενός μόνιμου ή έκτακτου υπαλλήλου που προβλέπεται στο σημείο 8.2.1 ανέρχονται σε 0,117 εκατ. ευρώ. |

Υπολογισμός– Προσωπικό που χρηματοδοτείται από το άρθρο XX 01 02 |

Να γίνει παραπομπή στο σημείο 8.2.1, κατά περίπτωση. |

Οι τυπικές αποδοχές ενός αποσπασμένου εθνικού υπάλληλου που προβλέπεται στο σημείο 8.2.1 ανέρχονται σε 0,05058 εκατ. ευρώ. |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία) |

2009 | 2010 | 2011 | 2012 | 2013 | 2014 και επό-μενα | 2009 - 2013 |

XX 01 02 11 01 – Αποστολές | 0,020 | 0,020 | 0,020 | 0,020 | 0,020 | 0,100 |

XX 01 02 11 02 – Συνεδριάσεις και διασκέψεις | 0,090 | 0,090 | 0,090 | 0,090 | 0,090 | 0,450 |

XX 01 02 11 03 – Επιτροπές[23] | 0,090 | 0,090 | 0,090 | 0,090 | 0,090 | 0,450 |

XX 01 02 11 04 – Μελέτες και παροχή συμβουλών |

XX 01 02 11 05 – Πληροφορικά συστήματα |

2 Σύνολο άλλων δαπανών διαχείρισης (XX 01 02 11) | 0,200 | 0,200 | 0,200 | 0,200 | 0,200 | 1,000 |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,200 | 0,200 | 0,200 | 0,200 | 0,200 | 1,000 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς |

Υπολογίζονται 20 αποστολές ετησίως, μοναδιαίου κόστους 1000 ευρώ, για τη διαμόρφωση κατηγοριών προϊόντων και τη συμμετοχή σε συσκέψεις με τα κράτη μέλη και άλλα συστήματα οικολογικής σήμανσης (Παγκόσμιο Δίκτυο Οικολογικής Σήμανσης). Υπολογίζονται 6 συνεδριάσεις κανονιστικής επιτροπής και προπαρασκευαστικές συσκέψεις για την εν λόγω επιτροπή ετησίως, μοναδιαίου κόστους 30.000 ευρώ. |

Οι αναγκαίοι ανθρώπινοι και διοικητικοί πόροι καλύπτονται εντός των ορίων των κονδυλίων που μπορούν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των δημοσιονομικών περιορισμών.

[1] Κανονισμός (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου της 17ης Ιουλίου 2000 περί αναθεωρημένου κοινοτικού συστήματος απονομής οικολογικού σήματος (http://ec.europa.eu/environment/ecolabel/pdf/regulation/001980_el.pdf)

[2] Αντίληψη του κύκλου ζωής (life cycle thinking/LCT) είναι η διαδικασία της συνεκτίμησης, στο μέτρο του δυνατού, όλων των αναλισκόμενων πόρων και όλων των συνεπειών για το περιβάλλον και την υγεία που συνδέονται με τον κύκλο ζωής ενός προϊόντος (εμπορεύματος ή υπηρεσίας)· κατά τη διαδικασία αυτή εξετάζονται, π.χ., η απόληψη φυσικών πόρων, η παραγωγή, η χρήση, η μεταφορά, η ανακύκλωση και η επεξεργασία και διάθεση των αποβλήτων. Η διαδικασία αυτή συμβάλλει στην αποφυγή της "μετάθεσης των βαρών" – δηλ. των επιπτώσεων ή της κατανάλωσης πόρων – μεταξύ σταδίων του κύκλου ζωής, γεωγραφικών περιοχών ή μεταξύ προβλημάτων περιβάλλοντος ή υγείας του ανθρώπου, όπως είναι η κλιματική αλλαγή, η θερινή αιθαλομίχλη, η όξινη βροχή, η εξάντληση των πόρων κ.λπ.. Ανάλυση Κύκλου Ζωής (ΑΚΖ/Life Cycle Assessment) είναι η τυποποιημένη ποσοτική μέθοδος συγκέντρωσης και αξιολόγησης των εισροών, των εκροών και των δυνητικών περιβαλλοντικών επιπτώσεων ενός συστήματος προϊόντος σε όλη τη διάρκεια του κύκλου ζωής του (πρότυπο ISO 14040 ff).

[3] ΟΠΠ (COM (2003) 302 τελικό)

[4] Απόφαση αριθ. 1600/2002/EΚ

[5] http://ec.europa.eu/environment/ecolabel/revision_en.htm

[6] http://ec.europa.eu/environment/ecolabel/revision_en.htm

[7] Βλ. http://ec.europa.eu/enterprise/eco_design/dir2005-32.htm

[8] ΕΕ C της , σ.

[9] ΕΕ C της , σ.

[10] ΕΕ C της , σ.

[11] ΕΕ C της , σ.

[12] ΕΕ L 237 της 21.9.2000, σ. 1

[13] ΕΕ L 189 της 20.7.2007, σ. 1

[14] ΕΕ L 184 της 17.7.1999, σ. 23

[15] ΕΕ L 31 της 1.2.2002, σ. 1

[16] Μη διαχωριζόμενες πιστώσεις, εφεξής ΜΔΠ.

[17] Δαπάνες εκτός κεφαλαίου xx 01 του σχετικού τίτλου xx.

[18] Δαπάνες του άρθρου xx 01 04 του τίτλου xx.

[19] Δαπάνες κεφαλαίου xx 01 εκτός των δαπανών των άρθρων xx 01 04 ή xx 01 05.

[20] Βλέπε σημεία 19 και 24 της διοργανικής συμφωνίας.

[21] Να προστεθούν στήλες εάν είναι αναγκαίο, δηλαδή εάν η διάρκεια της δράσης υπερβαίνει τα έξι έτη.

[22] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[23] C12000 – Επιτροπή προσαρμογής στην τεχνική πρόοδο και εφαρμογής του κοινοτικού συστήματος απονομής οικολογικού σήματος.